Virallinen lehti nro C 386 , 11/12/1998 s. 0042



KIRJALLINEN KYSYMYS E-0794/98 esittäjä(t): Undine-Uta Bloch von Blottnitz (V) komissiolle (18. maaliskuuta 1998) Aihe: Vasikoiden teurastus EU:ssa ja niistä maksettava teuraspalkkio Euroopan unionissa maksetaan palkkio vasikoiden teurastamisesta (Saksassa sitä kutsutaan "Herodeksen palkkioksi"). Vaikka muutamat jäsenvaltiot ovat kieltäytyneet maksamasta tätä palkkiota, ei se ole vähentänyt vasikoiden kärsimyksiä. Päinvastoin, ne joutuvat kärsimään yhä enemmän, koska karjakauppiaat ostavat ne maista, joissa teuraspalkkiota ei makseta, ja kuljettavat ne sitten pitkienkin matkojen päähän sellaisiin valtioihin, joissa palkkio maksetaan. Koska vasikoita kuljetetaan teuraiksi, karjakauppiaat ja teurasautojen kuljettajat pitävät niitä jätteenä ja kohtelevat niitä sen mukaisesti. Komission mielestä tällaisten kuljetusten kieltäminen olisi kilpailulainsäädännön vastaista. Kuitenkin eläimen tappaminen ilman pätevää syytä katsotaan Saksan eläinsuojelulain mukaan rikokseksi. 1. Katsooko komissio, että vasikoiden teurastamisesta maksettava palkkio on moraalisesti hyväksyttävissä? 2. Kuinka paljon vasikoita kuljetetaan vuodessa Saksasta Ranskaan, jotta niiden teurastamisesta saataisiin palkkio? 3. Mitä mieltä komissio on teuraspalkkioista, jotka maksetaan lihakarjan vasikoiden teurastamisesta? 4. Mitä mieltä komissio on siitä, että luotaisiin EU:n laajuinen säännöstö saksalaisen "Frühvermarktungsprämie" -mallin mukaisesti? 5. Mitä toimenpiteitä komissio on tähän mennessä toteuttanut puuttuakseen vasikoista maksettavaa teuraspalkkiota koskevaan kritiikkiin ja esittääkseen parannusehdotuksia ja uudistuksia? 6. Mikä on komission mielipide Saksan eläinsuojelulain ja vasikoiden teurastuksesta maksettava palkkion yhteensopivuudesta? Komission jäsenen Franz Fischlerinkomission puolesta antama vastaus (5. toukokuuta 1998) 1. Komissio ymmärtää tiettyjen tahojen epäilevän suhtautumisen prosessointipalkkioon. 2. Prosessointipalkkiota on sovellettu Ranskassa vasta vuoden 1996 lokakuusta lähtien. Vaikka saatavilla ei ole virallisia tilastoja, komissio arvioi, että ensimmäisten kahdentoista kuukauden aikana prosessointipalkkio on maksettu noin 40 000 saksalaisesta vasikasta Ranskassa. 3. Prosessointipalkkio ei ole ihanteellinen ratkaisu, mutta vasikoiden kahden palkkiojärjestelmän soveltamista koskevan toisen kertomuksen päätelmät(1) osoittavat, että kyseinen palkkio on ollut BSE-kriisin yhteydessä erittäin tehokas tulevan tuotannon vähentämisessä ja kannattavuusnäkökohdista katsottuna. Komissio on kuitenkin jo Agenda 2000 -asiakirjassa(2) todennut, että nuorten vasikoiden teurastusta muutaman päivän kuluttua niiden syntymästä ei voida hyväksyä kestäväksi ratkaisuksi ylituotanto-ongelmaan. 4. Kaikki jäsenvaltiot Yhdistynyttä kuningaskuntaa ja Irlantia lukuun ottamatta soveltavat jo vasikoiden varhaistetusta markkinoille saattamisesta maksettavaa palkkiota. Tämän toimenpiteen laajentaminen koko yhteisöön vuoden 1998 marraskuun jälkeen ei vaikuta taloudellisesti kannatettavalta naudanlihamarkkinoiden kehittyessä nykyään myönteisesti ja julkisen intervention tarpeen vähetessä koko ajan. 5. Naudanliha-alalla säädettyjen palkkiojärjestelmien soveltamista koskevista yksityiskohtaisista säännöistä annetun asetuksen (ETY) 3886/92 muuttamisesta 15 päivänä joulukuuta 1997 annetulla asetuksella (EY) 2502/97(3) komissio on jo muuttanut vasikoiden prosessointipalkkion saannin edellytyksiä lisäämällä niihin vasikoiden hyvinvointiin kuljetuksen aikana liittyvien yhteisön sääntöjen noudattamisen. Lisäksi tämä palkkio ei enää sisälly komission hiljattain neuvostolle esittämään ehdotukseen yhteisen maatalouspolitiikan uudistuksesta. 6. Nuorten vasikoiden teurastukseen ja prosessointipalkkion myöntämiseen liittyvät säännökset ovat yhdenmukaistetut yhteisön tason vaatimukset. Tämän vuoksi ne ovat ensisijaisessa asemassa kansallisiin vaatimuksiin verrattuna. (1) KOM(97) 461 lopullinen. (2) KOM(97) 2000. (3) EYVL L 345, 16.12.1997.